Diari Oficial de la Generalitat Valenciana


Sumari del DOGV 5314, del 31-07-2006 (2006/9099)

ORDE de 29 de juny de 2006, de la Conselleria de Sanitat, per la qual establix el finançament de determinats medicaments per al tractament de la disfunció erèctil a lesionats medul·lars.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/06/29/(1)/dof/vci/html**

### Dades del document

Número de DOGV
:   5314

Data del DOGV
:   31-07-2006

Secció del DOGV
:   I. DISPOSICIONS GENERALS

Número del document
:   2006/9099


Data del document
:   29-06-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * medicament
    * legislació
    * despeses farmacèutiques

ORDE de 29 de juny de 2006, de la Conselleria de Sanitat, per la qual establix el finançament de determinats medicaments per al tractament de la disfunció erèctil a lesionats medul·lars. [2006/9099]  
L'article 43 de la Constitució Espanyola reconeix el dret dels ciutadans a la protecció de la salut. L'OMS ha definit la salut sexual com un dret humà bàsic que inclou la capacitat per a disfrutar i controlar la conducta sexual, la llibertat perquè les malalties orgàniques i altres deficiències no interferisquen la funció sexual i reproductora.  
La disfunció erèctil és un trastorn sexual que es definix com la incapacitat persistent per a aconseguir i mantindre una erecció adequada que permeta una relació sexual satisfactòria.  
Actualment hi ha comercialitzats medicaments per via oral per al tractament de la disfunció erèctil que no estan finançats pel Sistema Nacional de Salut i que constituïxen la primera línia de tractament no agressiva i d'alta efectivitat.  
La disposició addicional cinquena del Reial Decret 63/1995, de 20 de gener, sobre l'Ordenació de Prestacions Sanitàries del Sistema Nacional de Salut, assenyala que el que disposa no afecta l'activitat i les prestacions sanitàries de les comunitats autònomes, a càrrec dels recursos propis, per la qual cosa es considera convenient el finançament d'este tractament a determinats col·lectius de pacients.  
La Llei de Pressupostos de la Generalitat Valenciana, a través del programa 412.23, Prestacions farmacèutiques, establix el finançament del tractament per a la disfunció erèctil per al col·lectiu de lesionats medul·lars. El finançament d'estos medicaments el limita el capítol pressupostari esmentat abans i es referix exclusivament a pacients lesionats medul·lars.  
Per tant, fent ús de les facultats que em conferix l'article 35 de la Llei 5/1983, de 30 de desembre, de Govern Valencià, i vist el que disposen el Decret 26/2005, de 4 de febrer, del Consell de la Generalitat, que aprova el Reglament Orgànic i Funcional de la Conselleria de Sanitat, i l'Orde de 27 de maig de 2005, que el desplega,  
Ordene  
Article 1. Objecte de la norma  
La Conselleria de Sanitat finança els medicaments per al tractament de la disfunció erèctil que continguen els principis actius sildenafil, tadalafil i vardenafil, segons el que establix la seua fitxa tècnica, al col·lectiu de lesionats medul·lars, incloses també espina bífida, esclerosi múltiple i lateral amiotròfica.  
Article 2. Prescripció  
Els tractaments per a la disfunció erèctil els prescriuen especialistes de la Xarxa Pública Valenciana que tracten estes patologies.  
Disposicions finals  
Primera  
S'autoritza el director general de Farmàcia i Productes Sanitaris per a establir el procediment per a fer efectiva esta disposició.   
Segona   
Esta orde vigix des de l'endemà de la publicació en el Diari Oficial de la Generalitat.  
València, 29 de juny de 2006.. El conseller de Sanitat: Rafael Blasco Castany.


Còpia Permalink ELI